
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Contractului de finanţare între România şi Banca Europeană de Investiţii privind Proiectul privind infrastructura municipală în domeniul alimentării cu apă, etapa a II-a, semnat la Bucureşti la 15 martie 2004 şi la Luxemburg la 19 martie 2004, cu care comisia noastră a fost sesizată în fond cu adresa Biroului Permanent nr. P.L.-X 728 din 6 decembrie 2004.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Contractului 

de finanţare între România şi Banca Europeană de Investiţii 

privind Proiectul privind infrastructura municipală în 

domeniul alimentării cu apă, etapa a II-a, semnat la Bucureşti 

la 15 martie 2004 şi la Luxemburg la 19 martie 2004
Cu adresa nr. P.L.X -728 din 06 decembrie 2004, Biroul Permanent conform art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr. 23/2003, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Contractului de finanţare între România şi Banca Europeană de Investiţii privind Proiectul privind infrastructura municipală în domeniul alimentării cu apă, etapa a II-a, semnat la Bucureşti la 15 martie 2004 şi la Luxemburg la 19 martie 2004.
La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru administraţie publică, amenajarea teritoriului şi echilibru ecologic precum şi punctul de vedere al Guvernului
Prezentul proiect de Lege are ca obiect de reglementare  contractul de finanţare aferent Proiectului privind infrastructura municipală în domeniul alimentării cu apă etapa a II-a în valoare de 29 mil. EUR. Acesta este propus spre ratificare prin prezentul proiect de Lege.

Banca Europeană de Investiţii (B.E.I.) şi-a exprimat disponibilitatea de a acorda încă un împrumut în valoare de 29 mil. EUR pentru cofinanţarea celei de a doua etape a acestui proiect, destinate reabilitării infrastructurii municipale în domeniul alimentării cu apă în oraşele Buzău, Piatra Neamţ şi Satu Mare.

Aprobarea acestui Contract de finanţare semnat la Bucureşti la 15 martie 2004 şi la Luxemburg la 19 martie 2004 prezintă un caracter de urgenţă pentru îndeplinirea condiţiilor de intrare în vigoare a acestuia şi pentru accesul mai rapid al României la împrumutul extern care condiţionează şi accesul la fondurile ISPA, complementare finanţării proiectului.

Beneficiarii finali ai acestui proiect sunt Regia Autonomă Municipală Buzău, Regia Autonomă Comunală Satu Mare şi, respectiv, Compania Judeţeană APA SERV S.A. Piatra Neamţ, iar obiectivele proiectului vizează reabilitarea infrastructurii în domeniul alimentării cu apă, al îmbunătăţirii sistemelor de canalizare şi al tratării eficiente a apelor uzate în cele trei oraşe.

Sursele de finanţare ale proiectului sunt:

- împrumutul Banca Europeană de Investiţii în sumă totală de 29.000.000 EUR;

- fondurile ISPA în sumă totală de 79.402.840 EUR;

- sumele alocate din resursele financiare proprii ale beneficiarilor finali sau, după caz, sumele alocate din veniturile proprii ale autorităţilor administraţiei publice respective în valoare totală de 11.890.929 EUR.

Împrumutul este denominat în euro şi a fost acordat pe 25 ani, din care 6 ani perioada de graţie pentru care se percepe o dobândă practicată pe piaţa financiară la data şi pentru valuta tragerii, plus o marjă de 0,15% pentru  acoperirea cheltuielilor Băncii.

Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat  25  deputaţi, din totalul de 25 membri ai comisiei.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
In urma examinării proiectului de Lege pentru aprobarea Contractului de finanţare între România şi Banca Europeană de Investiţii privind Proiectul privind infrastructura municipală în domeniul alimentării cu apă, etapa a II-a, semnat la Bucureşti la 15 martie 2004 şi la Luxemburg la 19 martie 2004, în şedinţa din data de 02.02.2005, comisia a hotărât, cu unanimitate de voturi, supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar,
       Popescu Luminiţa
1
2

